Paysera

Paysera – lietuviška finansinių technologijų įmonė, 2023 m. viena didžiausių elektroninių pinigų įstaigų Lietuvoje. Prižiūrima Lietuvos banko veikia Europos Sąjungoje ir Europos ekonominėje erdvėje.

Elektroninė komercija 
Pagrindinė įmonės veikla yra mokėjimų surinkimas e. komercijoje. Lietuvoje mokėjimus per „Paysera LT“ renka dauguma elektroninių parduotuvių. Iš viso Baltijos šalyse ir kitur bendrovė renka pirkėjų atsiskaitymus daugiau nei 12-oje tūkst. elektroninių parduotuvių. Techniškai įmokų rinkimui yra naudojama integracija per programų sąsajas (API) arba įskiepius.

Finansinės paslaugos 
Teikia įmokų surinkimo e. komercijoje, taip pat einamosios sąskaitos (IBAN), pinigų pervedimo, valiutos konvertavimo, bilietų platinimo paslaugas, o nuo 2020 m. rugsėjo programėlėje pradėjo prekiauti investiciniu auksu. 2019 m. per įmonės mokėjimų sistemą iš viso atlikta 5,9 mlrd. Eur piniginių operacijų, arba 16 mln. Eur operacijų kasdien.

Platina su „Apple Pay“ ir „Google Pay“ suderinamas „Visa“ bekontaktes korteles, kurių leidėjas yra „Solaris“ (buv. „Contis“).

Istorija 
2006 m. paleista mokėjimų platforma www.mokejimai.lt.

2012 m. Ūkio ministerija apdovanojo bendrovę „Už nuopelnus verslui“ ir pripažino ją geriausia „Inovatyvių sprendimų lyderio“ nominacijoje.

2012 m. rugsėjo 27 dieną Lietuvos banko sprendimu įmonei buvo išduota el. pinigų įstaigos licencija, suteikianti teisę vykdyti veiklą, susijusią su el. pinigų leidimu ir mokėjimo paslaugų teikimu Lietuvoje ir visose Europos Sąjungos šalyse. Tuo pačiu prasidėjo plėtra į užsienį, kur mokėjimų portalas 2013 metais buvo pristatytas „Paysera“ vardu.

2014 m. rugsėjį Mokėjimai.lt adresas pakeistas į Paysera.lt.

2016 m. paleista bilietų platforma „Paysera Tickets“.

2018 m. įmonė pristatė momentinius pervedimus eurais.

2019 m. gegužę vykdytas vertybinių popierių požymių turinčių kriptovaliutų žetonų platinimas (angl. security tokens offering, STO) patyrė nesėkmę, pritraukta mažiau (0,5 mln.) nei pusė planuotų lėšų. „Paysera“ buvo susilaukusi ir Lietuvos banko įspėjimo apie galimą investuotojų klaidinimą dėl pasirinko platinimo būdo bei jo struktūros.

2019 m. liepą įmonė pranešė, jog atidarė klientų aptarnavimo centrą Bukarešte.

2020 m. birželį įmonė pranešė pradėjusi veiklą Kosove

2020 m. rugpjūtį įmonė tapo oficialiu elektroninės prekybos platformos „Shopify“ mokėjimų operatoriumi

2020 m. rugsėjį įmonė pranešė pradėjusi prekybą fiziniu auksu

2021 m. Ukrainos Nacionalinis bankas „fintech“ bendrovę įtraukė į mokėjimų sistemų registrą.

2022 m. Rusijai užpuolus Ukrainą, bendrovė buvo viena pirmųjų finansų įstaigų, pranešusiu apie sąskaitų uždarymą Rusijos piliečiams bei pervedimų iš ir į Rusiją stabdymą. Įmonė pristatė solidarumą su Ukraina simbolizuojančią mokėjimo kortelę.

2022 m. gavo Sakartvelo centrinio banko licenciją šalyje teikti banko paslaugas.

Incidentai 
2023 m. vasarį Alžyro policija suėmė nelegaliai šalyje dirbusius Paysera banko atstovus, kurie vykdė operacijas be šalies licencijos. Įmonės atstovai teigia, kad pranešimas klaidingas, nes tyrimas įmonės samdyto skambučių centro atžvilgiu, o pati įmonė kaltinimų nesulaukė. Klientų aptarnavimą iš Alžyro įmonė perkėlė į Maroką ir Madagaskarą, kur pasamdė skambučių centrus.

Šaltiniai

Nuorodos 
 Oficiali svetainė
 Įskiepiai ir platformos e. komercijai
 Programėlė Android telefonams
 Programėlė iPhone telefonams
 Paysera Tickets – bilietų platinimo savitarna

Finansinių paslaugų įmonės
Mokėjimo sistemos
Lietuvos įmonės
Informacinių technologijų įmonės